Aerodrom na Krku postao je važna, ali i neslužbena logistička baza za pošiljke Pentagona prema Bliskom istoku; pošiljke kao što su naoružanje za sirijske pobunjenike, navodi Balkan Insight.

Na navedenom aerodromu obično slijeću niskotarifni avioprijevoznici i ljudi željni ljeta i sunca, međutim, od travnja često slijeću i veliki transportni avioni koji donose streljivo i neidentificirane vojne zalihe za američke ratove na Bliskom istoku, otkrila je Balkanska mreža istraživačkog novinarstva.

Deset od navedenih četrnaest letova bilo je povezano s Rijekom i američkom zračnom bazom u Kataru, Al Udeid. Posljednji je zrakoplov poletio 25. rujna. Svaki zrakoplov koristi pozivni znak CMB. Prije slijetanja u Rijeci, transporteri koriste komercijalne brojeve leta te nam to govori kako su vojne zalihe pokupljene u Hrvatskoj. Podaci također govore o tome kako transportni zrakoplovi prevoze vojne zalihe između Katara i Kuvajta prema skladištu koje je namijenjeno sirijskim pobunjenicima.

U lipnju i srpnju izvršena su još četiri leta prema rijeci, i to avioprijevoznikom Silk Way iz Azerbajdžana koji koristi flotu velikih ruskih zrakoplova Il-76. Navodno SOCOM, koji je odvojeno krilo američke vojske, kupuje opremu i naoružanje za pobunjenike u Siriji, a Rijeka je postala središte za vojne letove nakon što je SAD prestao slati zalihe u Siriji kroz vojne baze u Njemačkoj. Pentagon nije potvrdio da su njegovi partneri koristili Njemačku za slanje vojne opreme prema Siriji. Međutim, informacije FPDS-a, online knjižnice službene potrošnje američke vlade, govore u prilog činjenici da je Pentagon koristio njemačke baze te da se oružje šalje prema Siriji kroz Hrvatsku.

Prema navedenim dokumentima, Pentagon je naručio veliki broj bugarskog streljiva za iračke i sirijske pobunjenike u rujnu 2016. godine za 16 milijuna dolara. Dolazak transportnih letova na hrvatski otok Krk stiže u isto vrijeme s prvim ugovorom Pentagona i agencije Alan, hrvatskog državnog posrednika za oružje. Pentagon je potpisao ugovor vrijedan 12.4 milijuna dolara za oružje bivšeg istočnog bloka u travnju. Kada je BIRN (Balkanska mreža istraživačkog novinarstva) upitao agenciju Alan za konačno odredište pošiljke, agencija nije precizno odgovorila.

"Snažno odbacujemo sve zaključke vaših poruka", napisala je agencija. Hrvatska vlada i Pentagon nisu odgovorili na zahtjeve novinara o korištenju Rijeke kao središta za vojne letove (hrvatsko Ministarstvo obrane i vanjskih poslova nisu odgovorili, dok je Ministarstvo gospodarstva izjavilo kako je to tajna informacija). Damir Ružić, šef kontrole leta na aerodromu u Rijeci izjavio je: "Postoje razlozi zašto stižu navedeni zrakoplovi. Riječki aerodrom nije onaj koji ih povlači ovdje." Ružić je još dodao kako nije primio nikakve prigovore o rastu broja velikih transportnih letova. Međutim, Almira Brtan, iznajmljivačica apartmana blizu zračne luke, opisala je kako njezini gosti misle kako se sprema rat, pogotovo kada ih preleti veliki Iljušin-76. Dodala je kako se ljudi ustaju s ručnika na plaži da vide što se događa jer im izgleda kao da će im avioni sletjeti na glave. Tvrde kako su veliki avioni itekako bučni.